Euroopa muinasjutukeskus Pacanówis

Euroopa muinasjutukeskus (poola: Europejskie Centrum Bajki w Pacanowie) on Poolas Pacanówis asuv lastekultuurikeskus, mis avati 24. veebruaril 2010. Asutus korraldab kultuuritegevusi, mis on suunatud lastele, lapsevanematele ja lastega töötavatele inimestele.

Kompleksis asuvad muinasjututegelaste muuseum, laste- ja noortekirjanduse raamatukogu koos lugemissaaliga, kino- ja teatrisaal, raamatupood, suveniiripood ja bistroo. Keskuse juurde kuuluvad väike koduloomade loomaaed, köiepark, soolakoobas ja mängulabürindid.

 Ajaloost 
pisi|Saabastega Kass
1. juunil 2003 nimetas ametis olnud Poola kultuuriminister Waldemar Dąbrowski Pacanówi Euroopa muinasjuttude pealinnaks. Sel ajal alustati tööd Pacanówi ümberkujundamise ja moodsa lastekultuurikeskuse – Euroopa muinasjutukeskuse – loomisega. Sellest ajast alates on igal aastal korraldatud lastekultuuri festivali, mis meelitab Pacanówi tuhandeid turiste kogu Poolast.

2005. aastal loodi institutsioon nimega Koziołek Matołeki nimeline Euroopa muinasjutukeskus Pacanówis ning alates 2010. aastast on keskus olnud püsivalt külastajatele avatud. 

 Koziołek Matołek 
pisi|Euroopa muinasjutukeskuse maskott Koziołek Matołek (Poola üks vanimaid ja kuulsamaid koomiksitegelasi) Pacanówis. Kits hoiab käes endakujulist nukku ja Tartu Mänguasjamuuseumi karu Nässut. 2024.
Muinasjutukeskuse (nii nagu ka kogu Pacanówi) sümbol-loomaks on Poola lastekirjanduse tegelane Koziołek Matołek. Tegemist on kirjanik Kornel Makuszyński ja kunstnik Marian Walentynowiczi ühisloomingust sündinud kitsekesega, kes sai tuntuks tänu 1933. aastal ilmunud Poola esimesele koomiksile.

Koomiksi erinevates osades rändab kits mööda maailma ringi otsides müütilist Pacanówi, ainsat kohta maailmas, kus väidetavalt kitsi rautatakse. Kitse seiklused on erakordsed ja täiesti ebatõenäolised, kits ise on sümpaatne ja kergeusklik, naljakas, visa, kohmakas ja heatahtlikult naiivne.

 Viited 

Kategooria:Poola muuseumid
Kategooria:Święty Krzyżi vojevoodkond
Kategooria:Lastekultuurikeskused